钦定古今图书集成/方舆汇编/职方典/第1293卷 > 《送廖道士序》唐·韩愈
## 钦定古今图书集成/方舆汇编/职方典/第1293卷 > 《送廖道士序》唐·韩愈

五岳于中州，衡山最远。南方之山，巍然高而大者以
百数，独衡为宗。“最远而独为宗，其神必灵。衡之南八
九百里，地益高，山益峻，水清而益驶，其最高而横绝
南北者岭。”郴之为州，在岭之上，测其高下，得三之二
焉，中州清淑之气，于是焉穷。气之所穷，盛而不过，必
蜿蟺扶舆，磅礡而郁积。衡山之神既灵，而郴之为州，
又当中州清淑之气，蜿蟺扶舆，磅礡而郁积，其水土
之所生，神气之所感，白金、水银、丹砂、石英、锺乳，橘柚
之包，竹箭之美，千寻之名材，不能独当也。意必有魁
奇、忠信、材德之民生其间，而吾又未见也。其无乃迷
惑溺没于佛、老之学而不出耶？廖师郴民而学于衡
山，气专而容寂，多艺而善游，岂吾所“谓魁奇而迷溺
者邪？廖师善知人，若不在其身，必在其所与游，访之
而不吾告，何也？”于其别，申以问之。